Sigurd Busklein

Sigurd Busklein (1931–2025) var en norsk lærer, sivilagronom og lokalpolitiker (Sp) som var ordfører i Melhus kommune fra 1989 til 1995 og varaordfører fra 1987 til 1989. Han var innvalgt i kommunestyret fra 1975 til 1999, og igjen fra 2003 til 2007.Trønderbladet - Avtroppende politikere i Melhus (23.9.2007)  «Noen hadde en periode som fast representant bak seg, mens andre var som veteraner å regne. En av dem var Sigurd Busklein som har vært ordfører og sittet i sju perioder for Senterpartiet.» Han satt 28 år i kommunestyret, hvorav 19 i formannskapet og seks som ordfører.

Busklein vokste opp på en gård i Lundamo (i daværende Horg kommune) som den eldste i en søskenflokk på fem gutter. Hans far døde tidlig, slik at han som ung måtte ta mer ansvar på gården. Han ble utdannet sivilagronom ved Statens Småbrukslærerskole i Asker (1960). Etter endt utdannelse arbeidet han som herredsagronom i Ytterøy, Mosvik, Levanger, Trondheim og Malvik. Siden var han lektor ved de flyttbare landbruksskolene i Nord-Trøndelag og Sør-Trøndelag, samt ved Skjetlein Landbruksskole og til sist Gauldal videregående skole. 

I 2001 ble han tildelt Kommunenes Sentralforbunds hederstegn med diplom for sin innsats som politiker i Melhus kommune gjennom 24 år. Han viste også interessere for lokalhistorie og skrev ei bok om Lundemo Bruk.

Busklein var bosatt på Lundamo hvor han hadde ansvaret for driften av hjemgården fra 1965 og frem til 1992, da den eldste sønnen overtok. Han var eldre bror av Fredrik Busklein som var ordfører i Midtre Gauldal. I januar 2025 døde han, 93 år gammel.

 Referanser 

Kategori:Ordførere i Melhus
Kategori:Sp-ordførere i Sør-Trøndelag‎
Kategori:Norske agronomer
Kategori:Personer fra Melhus kommune